துத்தநாக பைரோபாசுபேட்டு

துத்தநாக பைரோபாசுபேட்டு (Zinc pyrophosphate) என்பது Zn2P2O7  என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும்.  Zn2+ நேர்மின் அயனியும் பைரோபாசுபேட்டு எதிர்மின் அயனியும் சேர்ந்து இந்த சேர்மம் உருவாகிறது.

தயாரிப்பு 
துத்தநாக அமோனியம் பாசுபேட்டு வெப்பத்தால் சிதவைடையும் போது துத்தநாக பைரோபாசுபேட்டு உருவாகிறது. 

2 ZnNH4PO4 → Zn2P2O7 + 2 NH3 + H2O

சோடியம் கார்பனேட்டு, துத்தநாக ஆக்சைடு, அமோனியம் ஈரைதரசன் பாசுபேட்டு ஆகிய சேர்மங்கள் ஒன்றாகச் சேர்ந்து வினைபுரிந்தாலும்  துத்தநாக பைரோபாசுபேட்டு உருவாகிறது.

Na2CO3 + 2 ZnO + 2 (NH4)H2PO4 → Zn2P2O7 + 2 NaOH + 2 NH3 + 2 H2O + CO2

துத்தநாக சல்பேட்டின் வலிமையான அமிலக் கரைசலுடன் சோடியம் பைரோபாசுபேட்டைச் சேர்த்து சூடுபடுத்தினால் துத்தநாக பைரோபாசுபேட்டு உருவாகிறது.

2 ZnSO4 + Na4P2O7 → Zn2P2O7 + 2 Na2SO4

பண்புகள்
துத்தநாக பைரோபாசுபேட்டு வெண்மை நிறத்தில் படிகங்களாகக் காணப்படுகிறது.  தண்ணீரில் இது கரையாது. தண்ணீர் சேர்த்து சூடாக்கும்போது, துத்தநாக பைரோபாசுபேட்டு சிதைந்து Zn3(PO4)2 மற்றும் ZnHPO4 ஆகிய சேர்மங்களாக மாறுகிறது. ஒற்றைச் சரிவச்சு படிக அமைப்பில் இது படிகமாகிறது. α-வடிவம் குறைந்த வெப்பநிலையிலும்  β-வடிவம் அதிக வெப்பநிலையிலும்  படிகமாகின்றன.

பயன்கள்
துத்தநாக பைரோபாசுபேட்டு ஒரு நிறமியாகப் பயன்படுத்தப்படுகிறது.  துத்தநாகத்தின் எடையறி  பகுப்பாய்வில் இது பயனுள்ளதாக இருக்கும்.

மேற்கோள்கள்

துத்தநாக சேர்மங்கள்
பைரோபாசுபேட்டுகள்